Predkladacia správa

Úrad jadrového dozoru Slovenskej republiky (ďalej len „ÚJD SR“) predkladá návrh materiálu „Analýza činností Úradu jadrového dozoru Slovenskej republiky vo vzťahu k zvýšeniu efektívnosti fungovania verejného sektora a zlepšeniu stavu verejných financií“ ako plnenie bodu B.1. uznesenia vlády Slovenskej republiky č. 805/2010 zo 17. novembra 2010.
 
Uvedené uznesenie ukladá všetkým ministrom, vedúcim ústredných orgánov štátnej správy a správcom ďalších kapitol štátneho rozpočtu zanalyzovať vykonávané činnosti vrátane činností všetkých podriadených organizácií v pôsobnosti kapitoly, odôvodniť potrebu týchto činností a pokiaľ nevykonávanie alebo zrušenie niektorých činností neohrozuje zabezpečenie plnenia úloh príslušného orgánu alebo správcu kapitoly štátneho rozpočtu, navrhnúť zúženie týchto činností a predložiť na rokovanie vlády výsledky tejto analýzy.
 
Materiál, z ktorého uznesenie vlády č. 805/2010 vychádza, je pomerne stručný, všeobecne a rámcovo orientovaný a vo viacerých prípadoch je zameraný na konkrétne problémové okruhy konkrétnych ministerstiev, resp. správcov rozpočtových kapitol. ÚJD SR sa výslovne v samotnom materiáli a ani v ostatných bodoch ukladacej časti predmetného uznesenia vlády neuvádza, a preto mohol v rámci spracovávania predkladaného materiálu vychádzať len z rámcového cieľa materiálu a zo všeobecnej časti navrhovaných opatrení. 
 
Všeobecným východiskom uvedeným na str. 1 v bode A. návrhu opatrení na zvýšenie efektívnosti fungovania verejného sektora a zlepšenia stavu verejných financií schváleného uznesením vlády SR č. 805/2010 zo 17. 11. 2010 je myšlienka, že „verejný sektor by mal robiť len také činnosti, ktoré dokáže robiť skutočne efektívnejšie ako súkromný sektor, a ktoré s ohľadom na ich charakter nie je žiaduce, aby vykonával súkromný sektor (napr. otázky  bezpečnosti a obrany štátu a ochrany práv a záujmov osôb)“. Všeobecným cieľom je dosiahnutie úspor už pri plánovaní a kvalitnejšom zostavovaní štátneho rozpočtu na rok 2012.
 
Na základe vyššie uvedených dôvodov sa preto ÚJD SR vo svojej analýze zameral práve na tieto všeobecné činnosti, keďže môže vyjadriť jednoznačné presvedčenie, že obsahovým zameraním svojej činnosti spadá práve do skupiny orgánov verejného sektora, resp. správcov rozpočtovej kapitoly, ktorý vykonáva činnosti v bezpečnostnej oblasti, navyše vysoko citlivej u verejnosti, ako aj v medzinárodnom spoločenstve, akou je jadrová bezpečnosť jadrových zariadení a súvisiace dozorné činnosti. Pokiaľ ide o úspory verejných financií a ich optimalizáciu, transparentnosť a efektivitu vo vzťahu k ÚJD SR, boli tieto otázky v zásade vyriešené už dávno pred týmto materiálom a síce koncepčným schválením alternatívneho financovania ÚJD SR čiastočne z iných zdrojov ako výlučne zo štátneho rozpočtu uznesením vlády SR č. 204/2006 z 1. marca 2006 a následne bol tento model legislatívne upravený zákonom č. 94/2007 Z. z. s účinnosťou od 1. 1. 2008, naposledy upravený zákonom č. 120/2010 Z. z. s účinnosťou od 1. 5. 2010. 
 
Uvedený systém v snahe odbremeniť výlučne verejné financie zo štátneho rozpočtu zaviedol zákonnú povinnosť prispievať na výkon štátneho dozoru nad jadrovou bezpečnosťou všetkým držiteľom povolení vydaných ÚJD SR na základe zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov. Tým sa aspoň čiastočne dosiahol filozofický zámer, že veľká časť činností ÚJD SR, ktorých potreba je vyvolaná práve existenciou a reálnym výkonom podnikateľských zámerov najmä prevádzkovateľov jadrových zariadení (a v rámci nich najmä jadrových elektrární), je financovaná práve osobitnými adresnými príspevkami od týchto komerčných subjektov v jadrovom sektore. Uvedený režim vo svojej filozofickej podstate nie je v Európskej únii a ani širšie vo svete ojedinelý, slovenský model si už v čase svojho vzniku bral relevantné príklady z už takto fungujúcich systémov a snažil sa prispôsobiť ho na podmienky Slovenskej republiky. Zo strany jadrového podnikateľského prostredia je uvedený model od svojho vzniku akceptovaný a doteraz neboli vyjadrené a zatiaľ nie sú indikované ani do budúcna vážnejšie protesty a problémy s jeho zavedením a ďalším fungovaním. Tento stav je však podmienený aj vysokou mierou budúcej stability takto nastaveného systému.
 
Vzhľadom na tú skutočnosť, že ÚJD SR nemá žiadne podriadené štátne rozpočtové organizácie ani štátne príspevkové organizácie napojené na svoju kapitolu štátneho rozpočtu, nespravuje žiadne účelové fondy, neposkytuje žiadne dotácie, subvencie ani nevyužíva žiadne iné ekonomické nástroje pomoci podnikateľskému prostrediu alebo iným zložkám verejného sektora na obecnej alebo regionálnej úrovni a rovnako nemá žiadne podriadené zložky úradu na krajskej alebo okresnej alebo inak štruktúrovanej miestnej úrovni, predkladanú analýzu mohol ÚJD SR vypracovať len sám za seba ako samostatný ústredný orgán štátnej správy. Analýza je preto zameraná na legislatívne aspekty existencie, pôsobnosti a právomoci ÚJD SR, plnenie medzinárodných záväzkov Slovenskej republiky v oblasti mierového využívania jadrovej energie, na výkon dozorných činností vo vzťahu k jednotlivým prvkom slovenského jadrového programu a v neposlednom rade na otázky finančného zabezpečenia všetkých týchto činností. 
 
V dňoch 12. až 20. januára 2011 prebehlo predbežné pripomienkové konanie, v ktorom sa relevantné rezorty vyjadrili, že k danému nelegislatívnemu materiálu nemajú pripomienky, okrem Ministerstva financií Slovenskej republiky, ktoré v rámci vplyvov na rozpočet verejnej správy uplatnilo pripomienku v tom smere, že v prehľadovej tabuľke je potrebné uviesť súčasne pozitívny aj negatívny vplyv na rozpočet verejnej správy. Pripomienka bola zohľadnená, akceptovaná a prehľadová tabuľka bola upravená v zmysle pripomienky.
 
Medzirezortné pripomienkové konanie prebehlo od 20. januára do  2. februára 2011. Uplatnené pripomienky sú spracované vo vyhodnotení medzirezortného pripomienkového konania. Jedna zásadná pripomienka Ministerstva financií Slovenskej republiky bola akceptovaná a do doložky vplyvov bola vložená tabuľková podoba schváleného rozpočtu ÚJD SR na roky 2011 až 2013.  Materiál sa predkladá bez rozporu.